Der er forskellige måder at anrette og lave en vild have på. Som noget af det første er det vigtigt at overveje omfanget og størrelsen, du ønsker på din vilde have.
Du kan altid starte småt, f.eks. i krukker eller i en altankasse, eller begynde med et hjørne af haven.
I den del af haven kan du nøjes med at lade græsset gro eller skifte noget af jorden helt ud, f.eks. med sand og grus købt i et byggemarked.
Sand og grus er med til at give luft og variation i jorden, som nye planter og blomster har godt af, hvis de trives bedst i mindre næringsrigt jord, i stedet for tung og almindelig græsplænejord.
Hvis du skifter noget af jorden ud, skal de øverste 15-20 centimeter graves igennem og vendes.